ເປີດຊຸດຝຶກອົບຮົມວຽກງານຄົ້ນຄວ້າ-ສັງລວມ ແລະ ເກັບກຳຫາງສຽງສັງຄົມທົ່ວແຂວງ ຊຸດທີ II.
ໃນວັນທີ 29-31 ກໍລະກົດ 2019, ຄະນະໂຄສະນາອົບຮົມແຂວງຄຳມ່ວນ ຮ່ວມກັບຄະນະໂຄສະນາອົບຮົມສູນກາງພັກ, ເປີດຊຸດຝຶກອົບຮົມວຽກງານສັງລວມ-ຫາງສຽງສັງຄົມທົ່ວແຂວງຄຳມ່ວນ ຊຸດທີ II, ໂດຍການເປັນປະທານຂອງທ່ານ ສຸກສະຫວາດ ລັດຖະຈັກ ຫົວຫນ້າຄະນະໂຄສະນາອົບຮົມແຂວງຄຳມ່ວນ,
ເຂົ້າຮ່ວມຂອງທ່ານ ບຸນມີ ພອນລາສີ ຮອງຫົວໜ້າກົມສັງລວມ, ມີເລຂາ, ຮອງເລຂາຄະນະພັກຮາກຖານ, ເລຂາ, ຮອງເລຂາໜ່ວຍພັກ, ພັກນັກງານຫຼັກແຫຼ່ງມາຈາກອ້ອມຂ້າງແຂວງ ແລະ ຄະນະປະຈຳພັກເມືອງ, ກຳມະການພັກເມືອງ, ຮອງຫົວໜ້າຄະນະໂຄສະນາອົບຮົມເມືອງ ເຂົ້າຮ່ວມທັງໝົດ 84 ທ່ານ, ຍິງ 20 ທ່ານ.
ຈຸດປະສົງການຝຶກອົບຮົມໃນຄັ້ງນີ້ເພື່ອເຮັດໃຫ້ຜູ້ເຂົ້າຮ່ວມມີຄວາມຮັບຮູ້ ແລະ ເຂົ້າໃຈຈະແຈ້ງກ່ຽວກັບຂອດການຈັດຕັ້ງປະຕິບັດ ແລະ ບັນດານິຕິກຳທີ່ກ່ຽວພັນເຖິງບົດບາດ, ໜ້າທີ່ຄວາມຮັບຜິດຊອບຂອງຜູ້ເຮັດວຽກງານສັງລວມ ແລະ ເກັບກຳຫາງສຽງສັງຄົມ, ເຫັນໄດ້ຄວາມສຳຄັນຂອງວຽກງານຫາງສຽງສັງຄົມຕໍ່ກັບໜ້າທີ່ການເມືອງໃນໄລຍະໃໝ່, ຮູ້ໄດ້ເຖິງວິທີການນຳພາແນວຄິດ-ຫາງສຽງສັງຄົມ, ການເກັບກຳຫາງສຽງສັງຄົມຂອງຜູ້ເຮັດວຽກງານສັງລວມຂອງຕົນ, ໂດຍສະເພາະໄດ້ສ້າງບາດກ້າວບຸກທະລຸທາງດ້ານຈິນຕະນາການຕໍ່ວຽກງານສັງລວມ-ເກັບກຳຫາງສຽງສັງຄົມໃຫ້ພະນັກງານການນຳ ແລະ ຫຼັກແຫຼ່ງພາຍໃນແຂວງຄຳມ່ວນເຂົ້າສູ່ວຽກງານຕົວຈິງ.
ເນື້ອໃນເອກະສານທີ່ນຳໃຊ້ເຂົ້າໃນການຝຶກອົບຮົມປະກອບມີ 4 ບົດຄື:
ບົດທີ 1 : ບັນຫາພື້ນຖານກ່ຽວກັບວຽກງານຫາງສຽງສັງຄົມ.
ບົດທີ 2: ວິທີການເກັບກຳ ແລະ ການນຳໃຊ້ຫາງສຽງສັງຄົມເຂົ້າໃນວຽກງານການເມືອງ-ແນວຄິດ.
ບົດທີ 3 : ຕາໜ່າງເພື່ອນຮ່ວມງານ.
ບົດທີ 4: ວຽກງານຄົ້ນຄວ້າ-ສັງລວມ.
ໃນຕອນທ້າຍທ່ານ ບຸນມີ ພອນລາສີ ຍັງໄດ້ມອບໃບຢັ້ງຢືນໃຫ້ແກ່ນັກສຳມະນາກອນທີ່ເຂົ້າຮ່ວມ ແລະ ກ່າວປິດຊຸດຝຶກອົບຮົມຄັ້ງນີ້ຢ່າງເປັນທາງການ.